མཇུག་ཏུ་བོད་མི་མང་སྤྱི་འཐུས་ཚོགས་གཙོ་མཆོག་ནས་གསུང་བཤད་གནང་སྐབས།བུད་མེད་ལྷན་ཚོགས་ལྟ་བུར་མཚོན་ན་ལོ་༣༤ཡི་རིང་ལ་ཆབ་སྲིད་ཀྱི་གནས་སྟངས་དང་།སྤྱི་ཚོགས་བདེ་དོན་གྱི་གནས་སྟངས།དེ་བཞིན་བུད་མེད་དང་འབྲེལ་བའི་ཐོག་ནས་གདོང་ལེན་གནང་དགོས་པ་དང་ཤེས་ཡོན་དང་འཕྲོད་བསྟེན་སོགས་གང་ཅིའི་ཐད་ནས་སྟོང་ཆ་མ་ལྷག་པར་ཁ་བསྐོང་ཞུ་ཐུབ་ཆེད་དུ་འབད་བརྩོན་རབ་དང་རིམ་པ་གནང་ཡོད་པ་རེད།སྤྱི་ཚོགས་ནང་ཆབ་སྲིད་ཀྱི་ཐོག་ནས་འོས་བླུགས་ནས་བུད་མེད་ཀྱི་མགོ་ཁྲིད་སླེབས་ཐུབ་དང་མི་ཐུབ་ཀྱི་གནས་སྟངས་དེ་ཙམ་ལ་བརྟེན་ནས་བུད་མེད་ཀྱི་ནུས་པ་དང་ཐོབ་ཐང་ཡོད་མེད་ངོས་འཛིན་བྱེད་རྒྱུ་ཁག་པོ་ཆགས་ཀྱི་ཡོད་རེད།སྤྱི་ཚོགས་དང་ཁྱིམ་ཚང་གང་འདྲ་ཞིག་ཏུའང་བུད་མེད་རྣམས་ལ་འགན་འཁྲི་ཆེ་བ་ཡོད་པ་གསལ་པོ་ཡིན་པ་རེད།དེ་བཞིན་བུད་མེད་རྣམས་ཀྱིས་སྤྱིར་བོད་མི་རིགས་ཀྱི་ཆབ་སྲིད་ཀྱི་གནས་སྟངས་ཐོག་འགན་འཁུར་དགོས་རྒྱུ་གལ་ཆེན་པོ་ཡིན་པ་དང་།ལྷག་པར་དུ་སོ་སོའི་ཁྱིམ་ཚང་ནས་མགོ་བཙུགས་ཏེ་བོད་མི་རིགས་དང་འབྲེལ་བའི་ཆོས་དང་།རིག་གཞུང་།སྐད་ཡིག་སོགས་ལ་ཤུགས་སྣོན་བྱེད་ཐུབ་པ་ཡིན་ན།དེའི་ཐོག་ནས་འགྱུར་བ་ཆེན་པོ་ཞིག་གཏོང་རྒྱུའི་ནུས་པ་དེ་ཨ་མ་ལགས་གཅིག་པུར་ཡོད་པ་མཐོང་གི་ཡོད་ལ།བོད་ཀྱི་འཐབ་རྩོད་ཀྱི་འབྱུང་ཁུངས་དེ་ཡང་ཆོས་དང་རིག་གཞུང་སྐད་ཡིག་བཅས་ལ་ཐུག་ཡོད་པ་དང་།མི་རིགས་གཅིག་གི་འཐབ་རྩོད་ཟེར་བ་དེའི་འབྱུང་ཁུངས་ག་རེ་རེད་ཟེར་ན།འབྱུང་ཁུངས་དེ་མི་རིགས་དེའི་ཆོས་དང་རིག་གཞུང་སྐད་ཡིག་ཆགས་ཀྱི་ཡོད་རེད།འཐབ་རྩོད་ཀྱི་འབྱུང་ཁུངས་བརླགས་པ་ཡིན་ན་མི་རིགས་བརླགས་པ་དང་གཅིག་པ་འདྲ་པོ་ཞིག་ཆགས་ཀྱི་འདུགདེ་བརླགས་ན་འཐབ་རྩོད་ཟེར་བ་དེ་ཕལ་ཆེར་ཁག་པོ་རེད།ཅེས་གསུངས་སོང་།